ชื่อเรื่อง       การศึกษาผลสัมฤทธิ์ทางการเรียนและการพัฒนาทักษะกระบวนการคิดทางวิทยาศาสตร์
                   เรื่อง งานและพลังงาน  กลุ่มสาระการเรียนรู้วิทยาศาสตร์  นักเรียนชั้นมัธยมศึกษาปีที่ 5 
ผู้วิจัย          นายศรัญญู   เปลรินทร์
ปีที่วิจัย        ภาคเรียนที่ 2 ปีการศึกษา 2551
บทคัดย่อ
การวิจัยครั้งนี้ เป็นการวิจัยเชิงปฏิบัติการ  การวิจัยครั้งนี้มีวัตถุประสงค์  1) เพื่อพัฒนาทักษะการคิดขั้นสูงในรายวิชา ฟิสิกส์ เรื่อง งานและพลังงาน  สำหรับนักเรียนชั้นมัธยมศึกษาปีที่ 5  ให้มีจำนวนนักเรียนไม่น้อยกว่าร้อยละ 70  ที่ผ่านเกณฑ์ร้อยละ 70 ของคะแนนเต็ม  2) เพื่อพัฒนาผลสัมฤทธิ์ทางการเรียนในรายวิชาฟิสิกส์ เรื่อง งานและพลังงาน  สำหรับนักเรียนชั้นมัธยมศึกษาปีที่ 5 ให้มีจำนวนนักเรียนไม่น้อยกว่าร้อยละ 70  ที่ผ่านเกณฑ์ร้อยละ 70  ของคะแนนเต็ม 
กลุ่มเป้าหมายที่ใช้ในการวิจัยครั้งนี้  เป็นนักเรียนชั้นมัธยมศึกษาปีที่ 5/1  ภาคเรียนที่ 2 ปีการศึกษา  2551  โรงเรียนโพนทองวิทยายน  สังกัดสำนักงานเขตพื้นที่การศึกษาร้อยเอ็ด เขต 3  จำนวน 35 คน  เครื่องมือที่ใช้ แบ่งเป็น 3 ประเภท คือ  1) เครื่องมือที่ใช้ในการทดลองปฏิบัติ ได้แก่ แผนการจัดการเรียนรู้โดยใช้รูปแบบการสอนแบบวัฏจักรการเรียนรู้ 7 ขั้น  ในรายวิชา ฟิสิกส์  ชั้นมัธยมศึกษาปีที่  5  เรื่อง งานและพลังงาน  จำนวน 11 แผน  2) เครื่องมือที่ใช้ในเก็บรวบรวมข้อมูลเพื่อการสะท้อนผลการวิจัยได้แก่  แบบบันทึกประจำวันของครู แบบสังเกตการสอนของครู แบบสัมภาษณ์ผู้เรียน  แบบทดสอบท้ายแผนการสอน แบบทดสอบย่อยท้ายวงจรปฏิบัติการที่ 1, 2 และ 3 และ ใบงาน  3) เครื่องมือที่ใช้ในการประเมินผลการวิจัยได้แก่  แบบทดสอบวัดทักษะการคิดขั้นสูง  มีค่าความเชื่อมั่น  0.96  และแบบทดสอบวัดผลสัมฤทธิ์ทางการเรียนในเนื้อหาวิชา ฟิสิกส์ เรื่อง งานและพลังงาน  มีค่าความเชื่อมั่น  0.94 
การวิจัยครั้งนี้เป็นการวิจัยโดยใช้รูปแบบการวิจัยเชิงปฏิบัติการ  แบ่งเป็น  3 วงจรปฏิบัติการ ในการเก็บรวบรวมข้อมูล  ผู้วิจัยได้บันทึกผลการจัดกิจกรรมการเรียนการสอนในแบบบันทึกประจำวันของครู  แบบสังเกตพฤติกรรมการสอนของผู้ช่วยวิจัย  การสัมภาษณ์นักเรียน แบบทดสอบท้ายแผนการจัดการเรียนรู้  แบบทดสอบย่อยท้ายวงจร  และใบงานของนักเรียน เมื่อสิ้นสุดในแต่ละวงจรได้ทดสอบเพื่อประเมินพัฒนาการของนักเรียน  แล้วนำข้อมูลจากการสะท้อนผลการปฏิบัติมาวิเคราะห์  เพื่อปรับปรุงแก้ไขการจัดกิจกรรมการเรียนการสอนในวงจรปฏิบัติการต่อไป  การวิเคราะห์ข้อมูลใช้ร้อยละ  ค่าเฉลี่ย  ส่วนเบี่ยงเบนมาตรฐานและสรุปความเรียง
ผลการวิจัยพบว่า
1) ด้านผลสัมฤทธิ์ทางการเรียนวิชา ฟิสิกส์  พบว่า  นักเรียนมีผลสัมฤทธิ์ทางการเรียนวิชา ฟิสิกส์เรื่อง งานและพลังงาน  โดยมีจำนวนนักเรียน  26  คน  คิดเป็นร้อยละ 74.29  ผ่านเกณฑ์ความ
รอบรู้ร้อยละ 70 ของคะแนนเต็ม
2) ด้านทักษะการคิดขั้นสูง พบว่า  นักเรียนมีผลสัมฤทธิ์ด้านทักษะการคิดขั้นสูงในรายวิชา ฟิสิกส์เรื่อง งานและพลังงาน  โดยมีจำนวนนักเรียน  26  คน  คิดเป็นร้อยละ 74.29  ผ่านเกณฑ์ร้อยละ 70 ของคะแนนเต็ม
